### Resumé

Teknisk Udvalg drøftede 19. november 2024 pkt. 231 de hidtidige erfaringer med gentænkning af den kollektive trafik. Det nye rutenet har været i drift i fem måneder. Der har været en forventet nedgang i passagertallene. Erfaring viser, at sådanne udsving er normale ved ændringer i rutenet.

Det foreslås, at fastholde rutenettet uændret på nuværende tidspunkt, men øge frekvensen på enkelte ruter for at styrke passagergrundlaget. Derudover anbefales mindre ruteomlægning.

### Sagsfremstilling

Gentænkningen af den kollektive trafik tager udgangspunkt i ni planlægningsprincipper. Der er blandt andet fokus på at skabe direkte forbindelser hvor der er flest passagerer, etablere et sammenhængende rutenet, samt øget frekvens. Dette gøres for at skabe grundlag for at tiltrække flere passagerer.

Den 28. juni 2024 blev et nyt rutenet implementeret med direkte forbindelser til og fra [adresse]. På tre linjer blev frekvensen øget til 20 minutters drift på hverdage og på to linjer, blev frekvensen øget fra halvtimedrift i myldretiderne til halvtimedrift i perioden mellem kl. 6 - 20 på hverdage.

Det nye busnet har nu været i drift i 5 måneder. Data fra Rejsekort og Sydtrafik viser indtil videre en generel tilbagegang i passagertallene umiddelbart efter implementeringen, men der er tegn på, at antallet af passagerer er begyndt at stige igen. Dette er i overensstemmelse med erfaringer fra andre steder, hvor passagertallene typisk falder i en periode, når der sker ændringer i rutenettet.

På nuværende tidspunkt vurderer Teknik & Miljø, at det er for tidligt med ændringer på rutenettet. Der er behov for en længere observationsperiode for at sikre, at de nuværende stigninger i passagertallet fortsætter, og for at kunne vurdere, hvordan de forskellige ruter fungerer i praksis.

For at understøtte planlægningsprincipperne og skabe en øget passagervækst kan det nuværende økonomiske råderum for 2025 og frem bidrage til en mere effektiv udnyttelse af busnettet ved at øge frekvenser på en række linjer. I Trafikplanen for Børkop er der peget på en mindre ruteomlægning af rute 204. Denne omlægning vil betyde, at et stort boligområde samt togstationen vil opnå en bedre betjening.

Følgende køreplanændringer kan gennemføres fra 29. juni 2025:

1. Linje 1 [adresse] til [adresse] - Øge fra halvtimedrift i myldretiderne til hele perioden i mellem kl. 6 - 20 på hverdage
2. Linje 2 Vejle  Trafikcenter til Skibet - Øge fra halvtimedrift i myldretiderne  til hele perioden i mellem kl. 6 - 20 på hverdage
3. Linje 5 [adresse] til [adresse] - Øge fra halvtimedrift i myldretiderne til hele perioden i mellem kl. 6 - 20 på hverdage
4. Rute 204 [adresse] til Børkop - [adresse]. Med udgangspunkt i Trafikplanen for Børkop ændre ruteforløbet i Børkop, så [adresse] og [adresse] betjenes

### Økonomi

Den økonomiske situation på kollektiv trafik inden vedtagelse af køreplansændringer ser ud som vist i nedenstående tabel.

#### ![Oversigt over status på kollektiv trafik](data:image/png;base64...) Tabel: Oversigt over forventet økonomi på kollektiv trafik fra 2024-2028

Forventet underskud på 1,6 mio. kr. i 2024 skal dækkes af forventet rest i 2025.

Der er tidligere peget på den forventede rest i 2025 ift. at dække et forventet underskud på vintervedligehold i 2024 på 6 mio. kr. Der er ikke truffet beslutning.

Køreplanændringerne forventes at give en halvårseffekt på 1,2 mio. kr. i 2025 og en helårseffekt på 2,5 mio. kr. fra 2026. I køreplanændringerne er indregnet en konservativ forventet indtægt fra køreplanændringerne på 0,2 mio. kr. i helårseffekt.

### Klima og resiliensvurdering

Kollektiv trafik mindsker transportspild ved at samle flere mennesker. På den måde medvirker kollektiv trafik til færre biler på vejene og reducerer dermed CO2 udledning og trængsel.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** de foreslåede ændringer gennemføres til 29. juni 2025, og

**at** udviklingen i passagertal følges med henblik på eventuelle ruteændringer fra sommeren 2026.

### Beslutning

Godkendt.